text: Nu bliver skraldet hentet
  08 oktober 2013 kl. 16.26
  Det ophobede skrald i Kolding bliver hentet i morgen.
  Skraldemændene hos Meldgaard Miljø nedlagde arbejdet i torsdags, men i dag har Kolding Kommune indgået en aftale med firmaet om, at indsamlingen genoptages i morgen.
  Alt uafhentet affald vil være fjernet senest søndag aften. Det oplyser Kolding kommune.
  Skraldefolkene har strejket siden torsdag i protest mod, at de fik advarsler for ikke at overholde arbejdsmiljøreglerne. 
  De mødes i morgen tidligt for at beslutte, om de vil fortsætte deres strejke, men skraldet samles altså ind fra i morgen, oplyser kommunen.
  